Document ID: 31991R3356

Uredba Sveta (EGS) št. 3356/91
z dne 7. novembra 1991
o spremembi Uredbe (EGS) št. 4060/89 o odpravi kontrol na mejah držav članic v cestnem prometu in prometu po celinskih vodnih poteh
SVET EVROPSKIH SKUPNOSTI JE
ob upoštevanju Pogodbe o ustanovitvi Evropske gospodarske skupnosti in zlasti člena 75 Pogodbe,
ob upoštevanju predloga Komisije [1],
ob upoštevanju mnenja Evropskega parlamenta [2],
ob upoštevanju mnenja Ekonomsko-socialnega odbora [3],
ker Uredba (EGS) št. 4060/89 [4] določa, da morajo kontrole prevoznih sredstev in njihovih dokumentov pri prevozu med državami članicami predstavljati del običajnih kontrol, ki se po celotnem ozemlju države članice izvajajo brez razlikovanja;
ker lahko države članice v skladu z določbami Evropskega sporazuma o mednarodnem prevozu nevarnega blaga po cesti (AGRD) in Evropskega sporazuma o mednarodnem prevozu kvarljivih živil in o opremi, obvezni za take prevoze (ATP), prosto organizirajo in opravljajo kontrole in preverjanja prevoznih sredstev in dokumentov, ki se nanje nanašajo, kjerkoli to želijo; ker v praksi običajno opravljajo te kontrole in preverjanja na svojih mejah po svojih pravnih predpisih, ki vpeljujejo določbe teh sporazumov v nacionalno pravo, ali nacionalnih predpisih, ki urejajo te vrste mednarodnega prevoza, če niso pogodbenice nobenega od sporazumov;
ker je treba zaradi vzpostavitve enotnega trga prevoznih storitev storiti več za izboljšanje tekočega pretoka prevoznih sredstev med državami članicami;
ker je zaradi upoštevanja kontrol prevoznih sredstev za prevoz nevarnega blaga in kvarljivih živil ter dokumentov, ki se nanje nanašajo, treba spremeniti del 2, "Nacionalna zakonodaja", Priloge k Uredbi (EGS) št. 4060/89,
SPREJEL NASLEDNJO UREDBO:
Člen 1
Uredba (EGS) št. 4060/89 se spremeni kot sledi:
1. Vstavi se naslednji člen:
"Člen 3a
Komisija po potrebi predlaga spremembe Priloge, da bi se upošteval tehnološki razvoj na področju, ki ga ureja ta uredba."
2. Del 2 Priloge se nadomesti z besedilom iz Priloge k tej uredbi.
Člen 2
Ta uredba začne veljati 1. januarja 1992.
Ta uredba je v celoti zavezujoča in se neposredno uporablja v vseh državah članicah.
V Bruslju, 7. novembra 1991

Labels: 8
3